《虎跑寺》
明代·孙承恩

轺车任登登，山径缭而曲。深邃得兰若，杰构耸岩谷。

林空号鼪鼯，境僻走麋鹿。寄迹亦偶尔，一住且信宿。

禅房木榻净，石鼎妙香续。跑泉虎已逝，清冽犹可掬。

煮茗试酌之，一洗肠胃俗。苍珉宛深刻，坡翁有遗躅。

词翰两绝妙，光彩照林麓。平生丘壑情，苦被王事促。

山僧念远行，举手向我祝。是身浮云然，再至渺难卜。

匆匆出门去，浩荡看鸿鹄。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。